“หุ้นเอเชีย” เปิดลบ แพนิค “ดัชนีความเชื่อมั่นผู้บริโภค” สหรัฐทรุด หวั่นเศรษฐกิจถดถอย
“ตลาดหุ้นเอเชีย” เปิดลบตามดาวโจนส์ นักลงทุนเทขายหุ้นเป็นวงกว้าง หลังดัชนีความเชื่อมั่นผู้บริโภคสหรัฐทรุดตัวลงอย่างหนัก ท่ามกลางความกังวลเงินเฟ้อและภาวะเศรษฐกิจสหรัฐถดถอย
“ตลาดหุ้นเอเชีย” เปิดลบตามดาวโจนส์ นักลงทุนเทขายหุ้นเป็นวงกว้าง หลังดัชนีความเชื่อมั่นผู้บริโภคสหรัฐทรุดตัวลงอย่างหนัก ท่ามกลางความกังวลเงินเฟ้อและภาวะเศรษฐกิจสหรัฐถดถอย
29 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดในแดนลบเช้านี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเกือบ 500 จุดในวันอังคาร (28 มิ.ย.65) เนื่องจากนักลงทุนเทขายหุ้นเป็นวงกว้าง หลังดัชนีความเชื่อมั่นของผู้บริโภคสหรัฐทรุดตัวลงอย่างหนัก ท่ามกลางความกังวลเกี่ยวกับเงินเฟ้อและภาวะเศรษฐกิจถดถอย
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,814.23 จุด ลดลง 235.24 จุด หรือ -0.87%, ดัชนี HSI ตลาดหุ้นฮ่องกงเปิดวันนี้ที่ 22,125.61 จุด ลดลง 293.36 จุด หรือ -1.31% และดัชนี SSE Composite ตลาดหุ้นจีนเปิดวันนี้ที่ 3,399.68 จุด ลดลง 9.53 จุด หรือ -0.28%
โดยบรรยากาศการซื้อขายในตลาดหุ้นเอเชียถูกกดดัน หลังมีการเปิดเผยผลสำรวจของ Conference Board ซึ่งเป็นสถาบันวิจัยเศรษฐกิจระบุว่า ดัชนีความเชื่อมั่นของผู้บริโภคสหรัฐทรุดตัวลงสู่ระดับ 98.7 ในเดือนมิ.ย. ซึ่งเป็นระดับต่ำสุดนับตั้งแต่ปี 2556 และต่ำกว่าที่นักวิเคราะห์คาดการณ์ที่ระดับ 100.0 จากระดับ 103.2 ในเดือนพ.ค. โดยผู้บริโภคมีความกังวลเกี่ยวกับเงินเฟ้อและเศรษฐกิจสหรัฐที่มีแนวโน้มชะลอตัวลงในช่วงครึ่งหลังของปีนี้
สำหรับข้อมูลเศรษฐกิจในภูมิภาคที่รายงานแล้วนั้น ธนาคารกลางเกาหลีใต้เปิดเผยผลสำรวจระบุว่า ผู้บริโภคของเกาหลีใต้มีมุมมองที่เป็นลบต่อภาวะเศรษฐกิจในเดือนมิ.ย.เป็นครั้งแรกในรอบกว่า 1 ปี ขณะที่ตัวเลขคาดการณ์เงินเฟ้อพุ่งแตะระดับสูงสุดในรอบ 10 ปี
ทั้งนี้ ดัชนีความเชื่อมั่นผู้บริโภค (CSI) ของเกาหลีใต้ร่วงลงแตะระดับ 96.4 ในเดือนมิ.ย. จากระดับ 102.6 ในเดือนพ.ค. โดยดัชนี CSI เดือนมิ.ย.ถือเป็นระดับต่ำสุดนับตั้งแต่เดือนม.ค. 2564 และเป็นการลดลงรายเดือนรุนแรงที่สุดนับตั้งแต่เดือนก.ค. 2564
ขณะที่นักลงทุนยังจับตาดัชนีความเชื่อมั่นผู้บริโภคเดือนมิ.ย.ของญี่ปุ่น รวมถึงการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 1/2565 ของสหรัฐในวันนี้ ซึ่งจะเป็นตัวเลขประมาณการครั้งสุดท้าย ส่วนในการประมาณการครั้งที่ 1 นั้น กระทรวงพาณิชย์สหรัฐระบุว่า GDP หดตัว 1.4% และในการประมาณการครั้งที่ 2 ระบุว่า GDP หดตัว 1.5%